Baba L het erge breinskadeBaba L se ma verlaat die hof tydens ‘n vorige verskyning. Foto: @MiaWil1, Twitter Baba L se 20-jarige ma en haar 36-jarige mansvriend het onskuldig gepleit op aanklagte van poging tot moord, kindermishandeling en versuim om behoorlike mediese aandag te skenk. Hulle beweer Baba L het van ŉ stel trappe en ŉ wasmasjien af geval. Dr. Sizwe Mbili, die neurosjirurg wat Baba L op 30 Desember by die Steve Biko-hospitaal behandel het, het getuig dat sy in ŉ vegetatiewe toestand is met ‘n minimale reaksie op stimuli. Volgens Mbili is Baba L se prognose swak aangesien sy op so ‘n jong ouderdom breinskade opgedoen het voordat sy sekere funksies kon aanleer. Sy sal die funksies waarskynlik nooit kan aanleer nie en vereis voortdurende sorg vir basiese funksies soos voeding. Mbili het getuig dat Baba L in ‘n koma en op ‘n ventilator was toe sy in die hospitaal se intensiewe sorgeenheid opgeneem is. Sy het ‘n lae bloeddruk, ‘n lae pols en baie min reaksie op pyn gehad. Haar pupille se reaksie op lig was ‘n teken van ernstige breinskade. ‘n Skandering het gewys haar hele brein was geswel en dat daar verlaagde bloedvloei na die brein was. Volgens Mbili is daar op 1 Januarie ŉ skandering gedoen en het die beserings wat opgemerk is, nie gestrook met die besering wat op 27 Desember opgedoen is toe sy die eerste keer in die hospitaal opgeneem is nie. Die verhoor gaan Maandag voort. Lees alle sake wat met Baba L verband hou, op Maroela Media.